b'\n_START_ARTICLE_\nLivonijos vaivadija\n_START_SECTION_\nIstorija\n_START_PARAGRAPH_\nLivonijos vaivadija \xc4\xafsteigta 1620 m. Vendeno vaivadijos rytin\xc4\x97je dalyje, likusioje Abiej\xc5\xb3 Taut\xc5\xb3 Respublikai, kai \xc5\xa0vedija u\xc5\xbe\xc4\x97m\xc4\x97 did\xc5\xbei\xc4\x85j\xc4\x85 dal\xc4\xaf Respublikos valdytos Estijos ir Latvijos teritorijos. Abiej\xc5\xb3 Taut\xc5\xb3 Respublikos Seimas 1667 m. vaivadijai suteik\xc4\x97 kunigaik\xc5\xa1tyst\xc4\x97s status\xc4\x85. Kunigaik\xc5\xa1tyst\xc4\x97 buvo bendrai Lietuvos Did\xc5\xbeiosios kunigaik\xc5\xa1tyst\xc4\x97s ir Lenkijos karalyst\xc4\x97s valdoma teritorija._NEWLINE_Livonijos vaivadija ap\xc4\x97m\xc4\x97 apie 12 000 km\xc2\xb2. D\xc4\x97l nedidelio ploto \xc4\xaf ma\xc5\xbeesnius administracinius vienetus \xe2\x80\x93 pavietus padalinta nebuvo, 1667 m. \xc4\xafsteigti Dunaburgo, R\xc4\x97zekn\xc4\x97s, Ludzos ir Marienhauzo traktai._NEWLINE_Livonijos vaivadija panaikinta po Pirmojo Abiej\xc5\xb3 Taut\xc5\xb3 Respublikos padalijimo 1772 m. ir atiteko Rusijos imperijai._NEWLINE_Livonijos aristokratija, kilusi i\xc5\xa1 Vokie\xc4\x8di\xc5\xb3 ir Livonijos ordin\xc5\xb3 riteri\xc5\xb3 palikuoni\xc5\xb3 bei kalb\xc4\x97jusi daugiausia vokie\xc4\x8di\xc5\xb3 kalba, per labai trump\xc4\x85 laik\xc4\x85 i\xc5\xa1 pagrind\xc5\xb3 polonizavosi ir kilming\xc5\xb3 Lenkijos bei Lietuvos bajor\xc5\xb3 s\xc4\x85ra\xc5\xa1us papild\xc4\x97 tokiomis \xc4\xaftakingomis \xc5\xa1eimomis, kaip Tyzenhauzai, Grotusai, Reitanai, Denhofai, Korfai, Riomeriai, Molovai, Veisenhofai, Pliateriai, Mantoifeliai ir kt.\n_START_SECTION_\nAtstovavimas\n_START_PARAGRAPH_\nLivonijos vaivadij\xc4\x85 Abiej\xc5\xb3 Taut\xc5\xb3 Respublikos senate atstovavo Livonijos vyskupas, Livonijos vaivada ir Livonijos ka\xc5\xa1telionas. Vaivadijos bajorai \xc4\xaf Abiej\xc5\xb3 Taut\xc5\xb3 Respublikos seim\xc4\x85 rinkdavo du pasiuntinius, Lietuvos Tribunole vaivadijai atstovavo du deputatai.'